[{"text_idx": "#000000", "text": "Jam en majo la abonantaro frandis la junian numeron de Literatura Foiro, organo de Esperanta PEN-Centro, fondita en 1970 de literatura rondo La Patrolo, produktata en Eu\u0306ropo. La buntecon de c\u0302i tiu numero karakterizas, krom la specife beletra flanko, ankau\u0306 muziko, bibliotekologio, kulturpolitiko, lingvistiko kaj literaturkritiko."}, {"text_idx": "#000001", "text": "Dau\u0306ras la serio pri la kontribuo de la kongresoj al la esperanta kulturo, zorge de Giorgio Silfer, kiu c\u0302i-foje eseas profunde pri la Internaciaj Junularaj Kongresoj (kaj Kunvenoj) de TJO kaj TEJO. En la pasintaj numeroj la au\u0306toro analizis la kontribuojn respektive de la Universala kaj de la SAT-Kongresoj."}, {"text_idx": "#000002", "text": "Aperas en sia tria parto la brila interveno de Rube\u0300n Ferna\u0301ndez Asensio dum la oka Lingva Kolokvo de KCE, en 2022, pri bibliotekoj kaj arh\u0302ivoj. Carlo Minnaja literaturscience surpaperigas siajn memorojn pri Edwin de Kock (1930-1955-2022), dum Istva\u0301n Szabolcs informas la legantojn pri nova traduko en la maltan, fare de esperantisto Carmel Mallia, de La tragedio de l\u2019 homo, originale verkita en la hungara de Imre Mada\u0301ch, kaj tradukita al esperanto de Kolomano Kalocsay en 1924."}, {"text_idx": "#000004", "text": "Pri la Barcelona j\u0302azo de la jaroj 1973-1977 eseas Juan Garci\u0301a del Ri\u0301o, dum la sepa arto estas reprezentita de recenzo far Rene\u0301e Triolle pri la filmo Sole (Suno), reg\u0302isorita de Claudio Sironi en 2020. Stan Keable raportas pri la eldono de la kvara (kaj lasta) romano de Simon Blumenfeld They won\u2019t let you live (Ili ne lasos onin vivi, eldonita la 6an de decembro 2022), Perla Martinelli portretas la (ne)feminisman sintenon de Gabrielle Sidonie Colette, Nicolino Rossi kontribuas inter realo kaj fantazio per dek originalaj mikronoveloj, dum Julian Modest regalas la legantojn per nova rakonto kaj intervjuo farita de Elena Popova."}, {"text_idx": "#000005", "text": "Mezvoje inter lingvistiko kaj etnologio situas kontribuo de Viviane Alves Caldas kaj Leonardo Jovelino Almeida de Lima, dedic\u0302ita al kandombleo, afrikdevena religio disvastig\u0302anta en Brazilo. Kaj de Sudameriko al Kau\u0306kazo kondukas kontribuo de Alessio Giordano, kiu enkondukas pri la lingvo kaj la historio de la vajnakoj. Fermas la numeron samtemaj recenzoj, respektive de Tazio Carlevaro kaj Elia Cavadini, pri Antologia della Poesia Esperanto (Antologio de la esperanta poezio), publikigita en 2022 kaj prizorgita de Carlo Minnaja kaj Nicolino Rossi."}, {"text_idx": "#000006", "text": "La kulturan revuon Literatura Foiro c\u0302efredaktas d-ino Perla Martinelli, asistata de d-ro Alessio Giordano. Ses numeroj jare, po 64 pag\u0302oj, plus eventualaj suplementoj, kontrau\u0306 nur 56,- CHF. Abonebla tra lf-koop c\u0302e esperantio.net, au\u0306 ankau\u0306 tra nia redakcio. Se vi pagas per PayPal (en eu\u0306roj: 56,-) indiku: donaco."}, {"text_idx": "#000007", "text": "C\u0302i tiu artikolo aperis en la junia (somera) eldono de La Ondo de Esperanto (2023).\nC\u0302e represo au\u0306 citado bonvolu nepre indiki la fonton:\nRete: La Ondo de Esperanto "}, {"text_idx": "#000010", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000011", "text": "Demonstraj versioj de \u201cLa Ondo\u201d"}]